KAUNO RAJONO SAVIVALDYBĖS TARYBA

10 POSĖDIS

SPRENDIMAS

Dėl KAUNO R. GARLIAVOS JONUČIŲ PROGIMNAZIJOS NUOSTATŲ PATVIRTINIMO

2021 m. rugsėjo 23 d. Nr. TS-346

Kaunas

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 1 punktu, 6 straipsniu, Lietuvos Respublikos švietimo įstatymo 43 straipsnio 3 ir 4 dalimis, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Kauno rajono savivaldybės taryba n u s p r e n d ž i a:

1. Patvirtinti Kauno r. Garliavos Jonučių progimnazijos nuostatus (pridedama).

2. Įgalioti Kauno rajono savivaldybės merą pasirašyti šiuo sprendimu patvirtintus nuostatus.

3. Įpareigoti Kauno r. Garliavos Jonučių progimnazijos direktorių įregistruoti sprendimo 1 punkte nurodytus nuostatus Juridinių asmenų registre teisės aktų nustatyta tvarka iki 2021 m. spalio 15 d. atlikti kitus su šiuo pavedimu susijusius veiksmus.

4. Nustatyti, kad sprendimo 1 punkte nurodyti nuostatai įsigalioja nuo jų įregistravimo Juridinių asmenų registre dienos.

5. Pripažinti netekusiu galios Kauno rajono savivaldybės tarybos 2014 m. balandžio 17 d. sprendimą Nr. TS-187 „Dėl Kauno r. Garliavos Jonučių vidurinės mokyklos reorganizavimo, padalijant ją į Kauno r. Garliavos Jonučių gimnaziją ir Kauno r. Garliavos Jonučių progimnaziją“, įregistravus naujus Kauno r. Garliavos Jonučių progimnazijos nuostatus Juridinių asmenų registre.

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams
(A. Mickevičiaus g. 8A, LT-44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras	Valerijus Makūnas

PATVIRTINTA

Kauno rajono savivaldybės tarybos

2021 m. rugsėjo 23 d. sprendimu Nr. TS-346

KAUNO R. GARLIAVOS JONUČIŲ PROGIMNAZIJOS NUOSTATAI

I SKYRIUS

BENDROSIOS NUOSTATOS

1. Kauno r. Garliavos Jonučių progimnazijos nuostatai (toliau – Nuostatai) reglamentuoja Kauno r. Garliavos Jonučių progimnazijos (toliau – Progimnazija) teisinę formą, priklausomybę, savininką, savininko teises ir pareigas įgyvendinančią instituciją, jos kompetenciją, buveinę, Progimnazijos grupę, tipą, pagrindinę paskirtį, mokymo kalbą, mokymosi formas ir būdus, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Progimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, Progimnazijos turtą ir lėšas, jų naudojimo tvarką, finansinės veiklos kontrolę ir Progimnazijos veiklos priežiūrą, reorganizavimo, likvidavimo ar pertvarkymo tvarką.

2. Progimnazijos oficialus pavadinimas – Kauno r. Garliavos Jonučių progimnazija. Sutrumpintas pavadinimas – Garliavos Jonučių progimnazija. Progimnazija įregistruota Juridinių asmenų registre, kodas 303383037.

3. Progimnazija įsteigta 2014-09-01 reorganizavus Savivaldybės biudžetinę įstaigą Kauno r. Garliavos Jonučių vidurinę mokyklą (kodas 191074794), padalijant ją į Kauno r. Garliavos Jonučių gimnaziją ir Kauno r. Garliavos Jonučių progimnaziją.

4. Progimnazijos teisinė forma – biudžetinė įstaiga.

5. Progimnazijos priklausomybė – savivaldybės mokykla.

6. Progimnazijos savininkė – Kauno rajono savivaldybė.

7. Progimnazijos savininko teises ir pareigas įgyvendinanti institucija – Kauno rajono savivaldybės taryba, kuri:

7.1. tvirtina biudžetinės įstaigos nuostatus;

7.2. priima sprendimą dėl biudžetinės įstaigos buveinės pakeitimo;

7.3. priima sprendimą dėl biudžetinės įstaigos reorganizavimo, likvidavimo ar pertvarkymo;

7.4. priima sprendimą dėl biudžetinės įstaigos filialo steigimo ir jo veiklos nutraukimo;

7.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

7.6. nustato didžiausią leistiną pareigybių skaičių;

7.7. sprendžia kitus Lietuvos Respublikos biudžetinių įstaigų įstatyme, kituose įstatymuose ir Progimnazijos nuostatuose jos kompetencijai priskirtus klausimus.

8. Progimnazijos buveinė – Vasario 16-osios g. 8, Garliava, LT-53216 Kauno r. sav.

9. Progimnazijos grupė – bendrojo ugdymo mokykla.

10. Tipas – progimnazija.

11. Pagrindinė paskirtis – progimnazijos tipo progimnazija.

12. Mokymo kalba – lietuvių.

13. Mokymosi formos ir mokymo proceso organizavimo būdai: grupinio mokymosi forma – kasdienis ir nuotolinis ugdymo proceso organizavimo būdai; pavienio mokymosi forma – savarankiškas ir nuotolinis ugdymo proceso organizavimo būdai.

14. Progimnazijoje vykdomos pradinio, pagrindinio ugdymo programos pirmosios dalies ir neformaliojo vaikų švietimo programos.

15. Išduodami mokymosi pasiekimus įteisinantys dokumentai: pažyma, mokymosi pasiekimų pažymėjimas, pradinio, pagrindinio ugdymo programos pirmosios dalies ugdymo pasiekimų pažymėjimai, pradinio išsilavinimo pažymėjimai, pažymėjimai.

16. Progimnazija yra viešasis juridinis asmuo, turintis antspaudą su valstybės herbu ir savo pavadinimu, atributiką, turintis savarankišką atsiskaitomąją sąskaitą (buhalterinę apskaitą tvarko Kauno rajono savivaldybės administracijos Kultūros, švietimo ir sporto skyriaus centralizuota buhalterija) ir kitas sąskaitas Lietuvos Respublikos įregistruotuose bankuose ir savo veiklą grindžia Lietuvos Respublikos Konstitucija, Jungtinių Tautų Vaiko teisių konvencija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, Kauno rajono savivaldybės tarybos sprendimais, kitais teisės aktais ir šiais Nuostatais.

II SKYRIUS

PROGIMNAZIJOS VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

17. Progimnazijos veiklos sritis – švietimas, kodas 85.

18. Progimnazijos švietimo veiklos rūšys:

18.1. Pagrindinės veiklos rūšys:

18.1.1. pradinis ugdymas, kodas 85.20;

18.1.2. pagrindinio ugdymo, kodas 85.31.10.

18.2. Kitos švietimo veiklos rūšys:

18.2.1. sportinis ir rekreacinis švietimas, kodas 85.51;

18.2.2. kultūrinis švietimas, kodas 85.52;

18.2.3. kitas, niekur kitur nepriskirtas švietimas, kodas 85.59;

18.2.4. švietimui būdingų paslaugų veikla, kodas 85.60.

19. Kitos ne švietimo veiklos rūšys:

19.1. kitų maitinimo paslaugų teikimas, kodas 56.30;

19.2. vaikų dienos priežiūros veikla, kodas 88.91;

19.3. bibliotekų ir archyvų veikla, kodas 91.01;

19.4. kitas, niekur kitur nepriskirtas, keleivinis sausumos transportas, kodas 49.39.

20. Progimnazijos veiklos tikslas – užtikrinti pradinį, pagrindinio ugdymo programos pirmos dalies ugdymą ir neformalųjį vaikų švietimą, ugdyti kiekvienam asmeniui vertybines orientacijas, leidžiančias tapti doru, siekiančiu žinių, savarankišku, atsakingu, patriotiškai nusiteikusiu žmogumi, lavinti dabartiniam gyvenimui svarbius jo komunikacinius gebėjimus, plėtoti dvasines, intelektines bei fizines asmens galias, bendrąsias ir esmines dalykines kompetencijas, būtinas tolesniam mokymui(si), profesinei karjerai.

21. Progimnazijos veiklos uždaviniai:

21.1. teikti mokiniams kokybišką pradinį, pagrindinio ugdymo pirmos dalies ugdymą;

21.2. užtikrinti ugdymo programų tęstinumą;

21.3. tenkinti mokinių pažinimo, lavinimosi ir saviraiškos poreikius;

21.4. teikti mokiniams reikiamą pagalbą;

21.5. užtikrinti sveiką ir saugią ugdymo(-si) aplinką;

21.6. kurti Progimnaziją kaip seniūnijos gyventojų kultūros bei vertybinių nuostatų formavimo židinį.

22. Vykdydama jai pavestus uždavinius Progimnazija atlieka šias funkcijas:

22.1. vadovaudamasi švietimo, mokslo ir sporto ministro tvirtinamomis Bendrosiomis programomis, atsižvelgdama į vietos ir Progimnazijos bendruomenės reikmes, mokinių poreikius ir interesus, švietimo stebėsenos informaciją, konkretina ir individualizuoja ugdymo turinį;

22.2. rengia pradinio, pagrindinio ugdymo pirmos dalies programas papildančius bei mokinių poreikius tenkinančius šių programų modulius, neformaliojo vaikų švietimo programas, jas pritaiko specialiųjų poreikių vaikams;

22.3. įgyvendina pradinio, pagrindinio ugdymo pirmos dalies ir neformaliojo vaikų švietimo programas, mokymo sutartyse sutartus įsipareigojimus, užtikrina kokybišką švietimą;

22.4. užtikrina privalomąjį mokinių mokymą, tenkina jų saviugdos ir saviraiškos poreikius, vykdo prevencines programas;

22.5. vykdo mokinių ugdymo pasiekimų patikrinimą švietimo, mokslo ir sporto ministro nustatyta tvarka;

22.6. išduoda mokymosi pagal pradinio, pagrindinio ugdymo pirmos dalies programas pasiekimus įteisinančius dokumentus švietimo, mokslo ir sporto ministro nustatyta tvarka;

22.7. Progimnazijos valdymą grindžia demokratijos principais ir sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

22.8. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių profesinį orientavimą, sveikatos priežiūrą, taiko minimalios priežiūros priemones;

22.9. įvertina mokinių specialiuosius ugdymosi poreikius, organizuoja ir vykdo ugdymą teisės aktų nustatyta tvarka;

22.10.	sudaro sąlygas darbuotojų profesiniam tobulinimuisi;

22.11.	vykdo Progimnazijos veiklos kokybės įsivertinimą, darbuotojų veiklos vertinimą;

22.12.	organizuoja tėvų (globėjų) pageidavimu jų mokamas papildomas paslaugas (klubus, būrelius, stovyklas, ekskursijas ir kita) teisės aktų nustatyta tvarka;

22.13.	užtikrina sveiką, saugią, užkertančią kelią smurto, prievartos, žalingiems įpročiams aplinką;

22.14.	sudaro sąlygas kiekvienam mokiniui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje;

22.15.	kuria ugdymo turinio reikalavimams įgyvendinti reikiamą edukacinę aplinką ir materialinę bazę, vadovaudamasi švietimo, mokslo ir sporto ministro patvirtintais teisės aktais;

22.16.	organizuoja mokinių maitinimą Progimnazijoje;

22.17.	organizuoja mokinių vežimą į Progimnaziją ir iš jos įstatymų ir kitų teisės aktų nustatyta tvarka;

22.18. planuojant ir organizuojant veiklas bendradarbiauja su seniūnijomis ir kitomis švietimo, kultūros, sporto įstaigomis ir organizacijomis;

22.19.	viešai skelbia informaciją apie Progimnazijos veiklą įstatymų ir kitų teisės aktų nustatyta tvarka;

22.20.	atlieka kitas įstatymų ir kitų teisės aktų numatytas funkcijas.

23. Mokymosi pasiekimus įteisinantys dokumentai išduodami Lietuvos Respublikos švietimo, mokslo ir sporto ministro nustatyta tvarka.

III SKYRIUS

PROGIMNAZIJOS TEISĖS IR PAREIGOS

24. Progimnazija, įgyvendindama tikslą ir uždavinius, atlikdama jai priskirtas funkcijas, turi teisę:

24.1. parinkti ugdymo metodus ir ugdymosi veiklos būdus;

24.2. kurti naujus ugdymo ir ugdymosi modelius, užtikrinančius kokybišką ugdymąsi;

24.3. bendradarbiauti su veiklai įtakos turinčiais fiziniais ir juridiniais asmenimis;

24.4. rengti ir įgyvendinti šalies, tarptautinius švietimo projektus;

24.5. teikti atlygintinas paslaugas, kurių kainas tvirtina Progimnazijos savininko teises ir pareigas įgyvendinanti institucija;

24.6. gauti paramą Lietuvos Respublikos labdaros ir paramos įstatymo nustatyta tvarka;

24.7. naudotis kitomis teisės aktų suteiktomis teisėmis.

25. Progimnazijos pareigos:

25.1. užtikrinti kokybišką švietimą, ugdymo programų ir planų įgyvendinimą;

25.2. užtikrinti higienos normas, teisės aktų reikalavimus atitinkančią sveiką, saugią ugdymosi ir darbo aplinką;

25.3. informuoti tėvus (globėjus) apie jų vaiko būklę, ugdymo ir ugdymosi poreikius, pažangą, Progimnazijos lankymą ir elgesį;

25.4. viešai skelbti informaciją apie Progimnazijos veiklą, užtikrinti atvirumą vietos bendruomenei;

25.5. rūpintis mokytojų ir kitų ugdymo proceso dalyvių kvalifikacijos tobulinimu;

25.6. užtikrinti mokymo sutarčių sudarymą ir sutartų įsipareigojimų vykdymą;

25.7. užtikrinti veiksmingą vaiko minimalios priežiūros priemonių įgyvendinimą;

25.8. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

IV SKYRIUS

PROGIMNAZIJOS VEIKLOS ORGANIZAVIMAS IR VALDYMAS

26. Progimnazijos veikla organizuojama pagal Progimnazijos direktoriaus patvirtintus planus:

26.1. Progimnazijos strateginį planą, kuriam yra pritarusios Progimnazijos taryba ir savivaldybės vykdomoji institucija arba jos įgaliotas asmuo;

26.2. Progimnazijos metinį veiklos planą, kuriam yra pritarusi Progimnazijos taryba;

26.3. Progimnazijos ugdymo planą, kurio projektui yra pritarusi Progimnazijos taryba ir savivaldybės vykdomoji institucija arba jos įgaliotas asmuo.

27. Progimnazijai vadovauja direktorius. Direktorių konkurso būdu Lietuvos Respublikos teisės aktų nustatyta tvarka į pareigas skiria ir iš jų atleidžia Savivaldybės meras.

28. Direktorius:

28.1.	suderinęs su Kauno rajono savivaldybės administracijos direktoriumi ar jo įgaliotu asmeniu tvirtina Progimnazijos vidaus struktūrą, Progimnazijos darbuotojų pareigybių sąrašą, neviršydamas nustatyto didžiausio leistino pareigybių skaičiaus ir Progimnazijai skirtų darbo užmokesčio lėšų;

28.2.	vadovauja rengiant Progimnazijos strateginį planą, metinį veiklos planą, švietimo programas, įgyvendinant rekomendacijas dėl smurto prevencijos priemonių, vadovauja juos vykdant; organizuoja ir koordinuoja Progimnazijos veiklą pavestoms funkcijoms atlikti, uždaviniams įgyvendinti;

28.3.	nustato Progimnazijos administracijos veiklos sritis;

28.4. tvirtina mokytojų ir darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Progimnazijos darbuotojus, skatina juos, skiria jiems drausmines nuobaudas;

28.5.	priima mokinius Kauno rajono savivaldybės tarybos nustatyta tvarka, sudaro mokymo sutartis teisės aktų nustatyta tvarka;

28.6.	suderinęs su Progimnazijos taryba ir darbuotojų atstovais, tvirtina Progimnazijos darbo tvarkos taisykles;

28.7.	rūpinasi mokinių ugdymo, mokytojų ir kitų darbuotojų darbo sąlygomis, organizuoja trūkstamų mokytojų paiešką;

28.8.	leidžia įsakymus, kontroliuoja jų vykdymą;

28.9.	sudaro teisės aktų nustatytas komisijas, darbo grupes, metodines grupes;

28.10.	sudaro Progimnazijos vardu sutartis Progimnazijos funkcijoms atlikti;

28.11.	organizuoja Progimnazijos dokumentų saugojimą ir tvarkymą teisės aktų nustatyta tvarka;

28.12.	teisės aktų nustatyta tvarka valdo, naudoja Progimnazijos turtą, lėšas ir jais disponuoja; rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

28.13.	rūpinasi metodinės veiklos organizavimu, darbuotojų profesiniu tobulėjimu, sudaro sąlygas jiems kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją švietimo, mokslo ir sporto ministro nustatyta tvarka;

28.14. analizuoja Progimnazijos veiklos ir valdymo išteklių būklę, ugdymo rezultatus, inicijuoja Progimnazijos veiklos kokybės įsivertinimą;

28.15. rengia Progimnazijos direktoriaus metų veiklos ataskaitą ir teikia Progimnazijos bendruomenei ir Progimnazijos tarybai svarstyti bei viešai skelbia Progimnazijos interneto svetainėje;

28.16.	inicijuoja Progimnazijos savivaldos institucijų sudarymą ir skatina jų veiklą;

28.17.	bendradarbiauja su mokinių tėvais (globėjais), pagalbą mokiniui, mokytojui ir Progimnazijai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos ir įvaikinimo tarnyba, kitomis institucijomis, dirbančiomis vaiko teisių apsaugos srityje;

28.18. užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, bendruomenės narių informavimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką, socialinį ir emocinį mokinių ugdymą;

28.19. kartu su Progimnazijos taryba sprendžia Progimnazijai svarbius palankios ugdymui aplinkos kūrimo klausimus;

28.20. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme, Lietuvos Respublikos švietimo, mokslo ir sporto ministro patvirtintose Rekomendacijose dėl poveikio priemonių taikymo netinkamai besielgiantiems mokiniams;

28.21. Vaiko minimalios ir vidutinės priežiūros įstatymo nustatyta tvarka kreipiasi į Savivaldybės administracijos direktorių dėl minimalios ir vidutinės priežiūros priemonių vaikui skyrimo;

28.22. svarsto ir priima sprendimus, susijusius su švietimo įstaigos lėšų (įskaitant lėšas, skirtas švietimo įstaigos darbuotojų darbo užmokesčiui), turto naudojimu ir disponavimu, užtikrina veiksmingą Progimnazijos vidaus kontrolės sistemos sukūrimą, jos veikimą ir tobulinimą;

28.23.	atstovauja Progimnazijai kitose institucijose;

28.24.	dalį savo funkcijų teisės aktų nustatyta tvarka gali pavesti atlikti direktoriaus pavaduotojui ugdymui;

28.25.	vykdo kitas teisės aktuose ir pareigybės aprašyme nustatytas funkcijas.

29. Progimnazijos direktoriaus komandiruočių, atostogų, laikino nedarbingumo ir kitais nebuvimo darbe atvejais jo funkcijas vykdo direktoriaus pavaduotojas ugdymui, jam nesant – kitas teisės aktų nustatyta tvarka paskirtas darbuotojas.

30. Progimnazijos direktorius atsako už Lietuvos Respublikos įstatymų ir kitų teisės aktų laikymąsi Progimnazijoje, už demokratinį Progimnazijos valdymą, bendruomenės narių informavimą, tinkamą funkcijų atlikimą, nustatytų Progimnazijos tikslo ir uždavinių įgyvendinimą, Progimnazijos veiklos rezultatus, už gerą ir veiksmingą vaiko minimalios priežiūros priemonių, prevencinių programų įgyvendinimą, Progimnazijos finansinę veiklą.

31. Progimnazijoje metodinei veiklai organizuoti sudaromos Metodinė taryba ir metodinės grupės, kurių veiklą koordinuoja direktoriaus pavaduotojas ugdymui.

32. Metodinės grupės sudaromos iš mokomųjų dalykų mokytojų pagal ugdymo sritis, švietimo pagalbos specialistų, klasių vadovų.

33. Metodinės grupės pirmininkas ir sekretorius renkami iš metodinės grupės narių atviru balsavimu trejiems metams balsų dauguma. Siūlyti kandidatus arba kelti savo kandidatūrą turi teisę bet kuris narys.

34. Dalyvavimas metodinės grupės veikloje yra privalomas.

35. Posėdžiai vyksta pagal metodinės grupės veiklos planą arba esant reikalui. Darbą organizuoja, posėdžius kviečia ir posėdžiuose pirmininkauja grupės pirmininkas. Nutarimai priimami atviru balsavimu, balsų dauguma. Esant vienodam balsų skaičiui, lemia grupės pirmininko balsas.

36. Posėdžiuose mokytojai, švietimo pagalbos specialistai, klasių vadovai planuoja ugdymo turinį (aptaria programas, mokymo(si) metodus, kontekstą, vadovėlius, mokymo(si) priemones bei jų naudojimą; įvertina ugdymo(si) procese sukauptą patyrimą, susitaria dėl vertinimo būdų, pritaiko ugdymo turinį individualioms reikmėms), nagrinėja praktinę veiklą ir dalijasi gerąja patirtimi, plėtoja profesinės veiklos kompetencijas, suderintas su Progimnazijos strateginiais tikslais, siekia mokinių ir Progimnazijos pažangos.

37. Metodinę tarybą sudaro metodinių grupių pirmininkai.

38. Metodinei tarybai vadovauja tarybos narių išrinktas pirmininkas, kuris renkamas trejiems metams atviru balsavimu balsų dauguma.

39. Metodinės tarybos sudėtis atnaujinama, jeigu keičiasi metodinių grupių pirmininkai.

40. Metodinės tarybos posėdžiai kviečiami ne rečiau kaip kartą per ketvirtį. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami atviru balsavimu, balsų dauguma. Esant vienodam balsų skaičiui, lemia tarybos pirmininko balsas.

41. Į posėdžius gali būti kviečiami Progimnazijos pagalbos vaikui, sveikatos priežiūros specialistai, Progimnazijos savivaldos institucijų atstovai.

42. Metodinės tarybos funkcijos:

42.1. aptaria mokytojų metodinės veiklos prioritetus, mokytojų kvalifikacijos tobulinimo poreikius;

42.2. inicijuoja pedagoginių inovacijų diegimą Progimnazijoje, svarsto ugdymo turinio formavimo ir jo įgyvendinimo, vertinimo ir įsivertinimo klausimus;

42.3. teikia siūlymus Mokytojų tarybai, Progimnazijos direktoriui dėl ugdymo turinio formavimo ir ugdymo organizavimo gerinimo;

42.4. inicijuoja bei skatina pedagoginių ir metodinių naujovių bei gerosios patirties sklaidą, mokytojų bendradarbiavimą;

42.5. vertina mokytojų metodinius darbus.

43. Ugdymo turinio formavimo ir ugdymo proceso organizavimo klausimais Progimnazijos direktorius gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

V SKYRIUS

PROGIMNAZIJOS SAVIVALDA

44. Progimnazijos savivaldos institucijų veikla grindžiama švietimo tikslais, Progimnazijos vykdomomis švietimo programomis ir susiformavusiomis tradicijomis. Progimnazijos savivaldos institucijos kolegialiai svarsto Progimnazijos veiklos bei finansavimo klausimus ir pagal kompetenciją, apibrėžtą Progimnazijos nuostatuose, priima nutarimus, sprendimus, atlieka visuomeninę Progimnazijos valdymo priežiūrą.

45. Progimnazijos taryba (toliau – Taryba) yra aukščiausia Progimnazijos savivaldos institucija, atstovaujanti mokiniams, mokytojams, tėvams (globėjams) ir vietos bendruomenei. Taryba telkia Progimnazijos mokinių tėvus (globėjus), mokytojus, vietos bendruomenę demokratiniam Progimnazijos valdymui, padeda spręsti Progimnazijai aktualius klausimus, padeda Progimnazijos direktoriui atstovauti teisėtiems Progimnazijos interesams.

46. Tarybos nariu gali būti asmuo, turintis žinių ir gebėjimų, padedančių siekti švietimo įstaigos strateginių tikslų ir įgyvendinti švietimo įstaigos misiją. Tarybos nariu negali būti Progimnazijos direktorius, valstybės politikai, politinio (asmeninio) pasitikėjimo valstybės tarnautojai.

47. Tarybą sudaro 13 narių: 4 mokiniai, 4 mokytojai, 4 Progimnazijoje nedirbantys mokinių tėvai (globėjai), 1 vietos bendruomenės atstovas.

48. Į Tarybą tėvus (globėjus) deleguoja klasių tėvų (globėjų) komitetų pirmininkų susirinkimas, kandidatus aptarę klasėse, mokytojus – mokytojų taryba, mokinius – mokinių taryba, vieną vietos bendruomenės atstovą – Progimnazijos direktorius. Išvykus Tarybos nariui, naujas narys renkamas atitinkamos grupės narių susirinkime. Tarybos veiklos kadencija – dveji metai.

49. Tarybos nariai atviru balsavimu Tarybos posėdyje išrenka Tarybos pirmininką, sekretorių. Tarybos pirmininkas organizuoja Tarybos veiklą.

50. Tarybos posėdžiai organizuojami ne rečiau kaip 2 kartus per metus. Prireikus gali būti sušauktas neeilinis Tarybos posėdis. Tarybos posėdis yra teisėtas, jeigu jame dalyvauja ne mažiau kaip du trečdaliai visų jos narių. Nutarimai priimami posėdyje dalyvaujančiųjų balsų dauguma. Esant balsų po lygiai, lemiamą balsą turi Tarybos pirmininkas.

51. Progimnazijos direktorius Tarybos posėdžiuose gali dalyvauti kviestinio nario teisėmis. Į Tarybos posėdžius gali būti kviečiami Progimnazijos bendruomenės nariai, organizacijų bei įstaigų atstovai be balso teisės.

52. Taryba:

52.1. teikia siūlymus dėl Progimnazijos strateginių tikslų, uždavinių ir jų įgyvendinimo priemonių;

52.2. pritaria Progimnazijos strateginiam planui, Progimnazijos ugdymo planui, Progimnazijos metiniam veiklos planui, Progimnazijos darbo tvarkos taisyklėms, kitiems Progimnazijos veiklą reglamentuojantiems dokumentams, teikiamiems Progimnazijos direktoriaus;

52.3. teikia siūlymus Progimnazijos direktoriui dėl Progimnazijos nuostatų pakeitimo ar papildymo, Progimnazijos vidaus struktūros tobulinimo;

52.4. svarsto Progimnazijos lėšų naudojimo klausimus;

52.5. išklauso Progimnazijos metines veiklos ataskaitas ir teikia siūlymus Progimnazijos direktoriui dėl Progimnazijos veiklos tobulinimo;

52.6. įvertinusi Progimnazijos vadovo metų veiklos užduočių įgyvendinimo ataskaitą ir Progimnazijos bendruomenės narių siūlymus, priima sprendimą dėl Progimnazijos vadovo metų veiklos įvertinimo ir pateikia jį Progimnazijos savininko teises ir pareigas įgyvendinančiai institucijai;

52.7. teikia siūlymus savininko teises ir pareigas įgyvendinančiai institucijai dėl Progimnazijos materialinio aprūpinimo, veiklos tobulinimo;

52.8. svarsto mokytojų metodinių grupių, mokinių ir tėvų (globėjų) savivaldos institucijų ar bendruomenės narių iniciatyvas ir teikia siūlymus Progimnazijos direktoriui;

52.9. teikia siūlymus dėl Progimnazijos darbo tobulinimo, saugių ugdymo ir darbo sąlygų sudarymo;

52.10. talkina formuojant materialinius, finansinius ir intelektinius išteklius;

52.11. svarsto Progimnazijos direktoriaus teikiamus klausimus;

52.12. sprendžia kitus su Progimnazijos veikla susijusius klausimus.

53. Už savo veiklą Taryba atsiskaito Progimnazijos bendruomenės nariams ne rečiau kaip kartą per metus.

54. Tarybos nutarimai yra teisėti, jei jie neprieštarauja teisės aktams.

55. Mokytojų taryba – nuolat veikianti Progimnazijos savivaldos institucija pedagogų profesiniams ir bendriesiems ugdymo klausimams spręsti. Ją sudaro Progimnazijos direktorius, direktoriaus pavaduotojai ugdymui, visi Progimnazijoje dirbantys mokytojai, švietimo pagalbą teikiantys specialistai, bibliotekininkas, kiti tiesiogiai ugdymo procese dalyvaujantys asmenys.

56. Mokytojų tarybai vadovauja Progimnazijos direktorius. Mokytojų tarybos posėdžiai šaukiami ne rečiau kaip tris kartus per metus. Prireikus gali būti kviečiamas neeilinis posėdis. Posėdžius kviečia Progimnazijos direktorius. Posėdis yra teisėtas, jei jame dalyvauja ne mažiau kaip du trečdaliai Mokytojų tarybos narių. Nutarimai priimami posėdyje dalyvavusių narių balsų dauguma. Jei balsai pasiskirsto tolygiai, sprendimą lemia pirmininko balsas.

57.	Mokytojų tarybos sekretorius skiramas Progimnazijos direktoriaus įsakymu. Mokytojų tarybos dokumentus pagal Dokumentų tvarkymo ir apskaitos taisykles tvarko sekretorius.

58. Mokytojų tarybos funkcijos:

58.1.	aptaria švietimo politikos įgyvendinimo klausimus, praktinius pedagoginės veiklos tobulinimo būdus, mokytojo profesijos kompetencijos tobulinimo galimybes;

58.2.	inicijuoja kaitos procesus;

58.3.	svarsto veiklos ir ugdymo programų įgyvendinimą ir ugdymo(si) rezultatus;

58.4.	sprendžia vaikų sveikatos, socialinės paramos, ugdymo(si), prevencinės veiklos, poilsio, mitybos, saugumo klausimus;

58.5.	teikia siūlymus dėl mokytojų kvalifikacijos tobulinimo;

58.6. nustato mokytojų bendravimo ir bendradarbiavimo būdus, ryšių palaikymo ir tėvų informavimo principus;

58.7. nustato mokinių pažangos ir pasiekimų vertinimo, informacijos rinkimo ir panaudojimo tvarką, atsiskaitymo formas;

58.8.	sprendžia kitus pedagogų profesinius ir bendruosius ugdymo klausimus;

58.9. renka atstovus į Progimnazijos Tarybą;

58.10. svarsto ir priima nutarimus teisės aktų nustatytais ir Progimnazijos direktoriaus teikiamais klausimais.

59. Mokinių taryba – nuolat veikianti aukščiausia mokinių savivaldos institucija. Jos narių skaičių ir veiklos kadencijos trukmę nustato Progimnazijos direktorius. Tarybos nariai – klasių susirinkimų deleguoti atstovai, išrinkti 5–8 klasių mokinių susirinkimuose atviru balsavimu. Išvykus Mokinių tarybos nariui, naujas narys renkamas laikantis tos pačios tvarkos. Vadovauja Mokinių tarybos narių išrinktas pirmininkas.

60. Mokinių taryba:

60.1. teikia siūlymus dėl mokymo organizavimo, vaikų neformaliojo švietimo programų plėtros, socialinės veiklos;

60.2. inicijuoja ir padeda organizuoti Progimnazijos renginius, akcijas, vykdyti prevencines programas, projektus, rūpinasi drausme ir tvarka Progimnazijoje, kuria teigiamą Progimnazijos įvaizdį;

60.3. svarsto Progimnazijos direktoriaus teikiamus klausimus;

60.4. teisės aktų nustatyta tvarka dalyvauja rengiant Progimnazijos veiklą reglamentuojančius dokumentus;

60.5. renka atstovus į Progimnazijos tarybą;

60.6. renka atstovus į rajono Mokinių tarybą.

61. Klasėse renkami klasių seniūnai. Jie renkami vieniems mokslo metams klasės mokinių susirinkime atviru balsavimu.

62. Progimnazijoje veikia tėvų (globėjų) savivaldos institucijos – tėvų komitetai klasėse. Klasės mokinių tėvų (globėjų) komitetą sudaro visų tos klasės mokinių tėvų (globėjų) išrinkti ne mažiau kaip trys atstovai. Klasės mokinių tėvų (globėjų) komitetui vadovauja susirinkimo išrinktas pirmininkas, kurį kiekvienų mokslo metų pradžioje vieniems mokslo metams klasės mokinių tėvai (globėjai) renka balsų dauguma savo klasės mokinių tėvų (globėjų) susirinkimuose. Klasės mokinių tėvų (globėjų) savivaldos institucija aptaria su klasės vadovu klasės mokinių lankomumo, elgesio ir pažangumo, saugumo, maitinimo, informacijos gavimo apie vaikus klausimus, padeda organizuoti klasės renginius, išvykas, kurti edukacinę aplinką, vykdyti profesinį orientavimą, teikia pasiūlymus tėvų komitetui ir direktoriui.

63.	Mokinių ugdymo organizavimo, elgesio, lankomumo, saugumo užtikrinimo ir kitais mokinių tėvams (globėjams) aktualiais klausimais Progimnazijos direktorius gali organizuoti klasių mokinių tėvų (globėjų) komitetų pirmininkų pasitarimus.

64. Tėvų komitetas – aukščiausia tėvų (globėjų) savivaldos institucija, renkama vieniems mokslo metams. Ją sudaro 1–8 klasių tėvų komitetų pirmininkai.

65. Tėvų komitetas:

65.1. teikia siūlymus ugdymo proceso organizavimo ir kitais ugdymo gerinimo klausimais;

65.2. analizuoja Progimnazijos lėšų panaudojimo tikslingumą;

65.3. deleguoja atstovus į Progimnazijos tarybą;

65.4. nagrinėja tėvų (globėjų) prašymus, skundus ir teikia siūlymus, sprendžiant iškilusias problemas;

65.5. dalyvauja tėvų (globėjų) diskusijose, Progimnazijos renginiuose;

65.6. svarsto Progimnazijos direktoriaus teikiamus klausimus.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

66. Darbuotojai į darbą Progimnazijoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

67. Progimnazijos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

68.	Progimnazijos mokytojai, švietimo pagalbą teikiantys specialistai atestuojasi ir kvalifikaciją tobulina švietimo, mokslo ir sporto ministro nustatyta tvarka.

69. Progimnazijos direktoriaus, jo pavaduotojų ugdymui veiklos vertinimas ir kvalifikacijos tobulinimas vykdomas švietimo, mokslo ir sporto ministro nustatyta tvarka.

VII SKYRIUS

PROGIMNAZIJOS TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ BEI PROGIMNAZIJOS VEIKLOS PRIEŽIŪRA

70. Progimnazija valdo patikėjimo teise perduotą Savivaldybės turtą, naudoja ir disponuoja juo pagal įstatymus Kauno rajono savivaldybės tarybos sprendimų nustatyta tvarka.

71. Progimnazijos lėšos:

71.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Kauno rajono savivaldybės biudžeto lėšos, skiriamos pagal patvirtintas sąmatas;

71.2. pajamos už teikiamas paslaugas;

71.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

71.4. kitos teisėtu būdu įgytos lėšos.

72. Lėšos naudojamos teisės aktų nustatyta tvarka.

73. Progimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

74. Progimnazijos finansinė veikla kontroliuojama teisės aktų nustatyta tvarka.

75. Progimnazijos veiklos priežiūrą atlieka Savivaldybės vykdomoji institucija, prireikus pasitelkiami išoriniai vertintojai.

VIII SKYRIUS

BAIGIAMOSIOS NUOSTATOS

76. Informacija apie Progimnazijos veiklą ir rezultatus viešai skelbiama Progimnazijos interneto svetainėje https://www.jonuciupg.garliava.lm.lt/, atitinkančioje teisės aktų nustatytus reikalavimus, ir socialiniame tinklaraštyje https://www.facebook.com/jonuciu.progimn vadovaujantis Lietuvos Respublikos teisės aktais.

77.	Progimnazijos interneto svetainėje skelbiama informacija apie Progimnazijos vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius Progimnazijos išorinio vertinimo rezultatus, Progimnazijos bendruomenės tradicijas, pasiekimus ir kitas Progimnazijos vykdomas veiklas. Taip pat šioje svetainėje, vietos spaudoje ir kituose informacijos šaltiniuose skelbiami pranešimai, kuriuos, vadovaujantis Lietuvos Respublikos teisės aktais ir / ar šiais Nuostatais, reikia skelbti viešai.

78.	Progimnazijos Nuostatus, jų pakeitimus, papildymus tvirtina savininko teises ir pareigas įgyvendinanti institucija.

79. Progimnazijos nuostatai keičiami ir papildomi savininko teises ir pareigas įgyvendinančios institucijos, Progimnazijos direktoriaus ar Progimnazijos tarybos iniciatyva.

80. Progimnazija registruojama teisės aktų nustatyta tvarka.

81. Progimnazija gali būti reorganizuojama, pertvarkoma, vykdoma Progimnazijos struktūros pertvarka ar likviduojama teisės aktų nustatyta tvarka.

82. Pasikeitus teisės aktams, reglamentuojantiems šiuose Nuostatuose išdėstytus klausimus, ar jei teisės aktai atitinkamus klausimus reglamentuoja kitaip nei šie nuostatai, taikomos tų teisės aktų nuostatos.

Savivaldybės meras	Valerijus Makūnas